L 25/40
SK
Úradný vestník Európskej únie
27.1.2023
(20)
Zeler buľvový (Apium graveolens) a vigna čínska (špargľová – Vigna unguiculata ssp. sesquipedalis, pravá – Vigna unguiculata ssp. unguiculata) z Kambodže podliehajú od októbra 2014 zvýšenej miere úradných kontrol z dôvodu rizika kontaminácie rezíduami pesticídov.
Uvedené komodity sa už viac ako tri roky do Únie nedovážajú.
Príslušné zápisy v prílohe I k vykonávaciemu nariadeniu (EÚ) 2019/1793 by sa preto mali vypustiť.
(21)
Okrúhlica (Brassica rapa ssp. rapa) z Libanonu podlieha od júla 2018 zvýšenej miere úradných kontrol z dôvodu rizika kontaminácie rodamínom B.
Úradné kontroly danej komodity vykonané členskými štátmi poukazujú na pretrvávajúcu vysokú mieru nesúladu od zavedenia zvýšenej frekvencie úradných kontrol.
Uvedené kontroly svedčia o tom, že vstup danej komodity do Únie predstavuje závažné riziko pre zdravie ľudí.
Preto je okrem zvýšenej miery úradných kontrol potrebné stanoviť osobitné podmienky týkajúce sa dovozu okrúhlice (Brassica rapa ssp. rapa) z Libanonu.
Predovšetkým by mali byť všetky zásielky okrúhlice (Brassica rapa ssp. rapa) z Libanonu sprevádzané úradným certifikátom potvrdzujúcim súlad všetkých výsledkov odberu vzoriek a analýz s požiadavkami Únie.
Výsledky odberu vzoriek a analýz by sa mali priložiť k uvedenému certifikátu.
Zápis týkajúci sa okrúhlice (Brassica rapa ssp. rapa) z Libanonu v prílohe I k vykonávaciemu nariadeniu (EÚ) 2019/1793 by sa preto mal vypustiť a presunúť do prílohy II k uvedenému vykonávaciemu nariadeniu s frekvenciou identifikačných a fyzických kontrol stanovenou na 50 % zásielok vstupujúcich do Únie.
(22)
V súvislosti so zásielkami centely ázijskej (Centella asiatica) a papagájovca prisadnutého (Alternanthera sessilis) zo Srí Lanky bola pri úradných kontrolách vykonávaných členskými štátmi v súlade s článkami 5 a 6 vykonávacieho nariadenia (EÚ) 2019/1793 zistená vysoká miera nesúladu s príslušnými požiadavkami stanovenými v právnych predpisoch Únie, pokiaľ ide o kontamináciu rezíduami pesticídov.
Preto je vhodné zvýšiť frekvenciu identifikačných a fyzických kontrol vykonávaných na uvedených zásielkach vstupujúcich do Únie na 30 %.
(23)
V systéme TARIC sa zmenilo niekoľko číselných znakov KN alebo podpoložiek TARIC.
S cieľom umožniť presnejšiu identifikáciu komodít, ktoré podliehajú zvýšenej miere úradných kontrol, je vhodné v prílohe I k vykonávaciemu nariadeniu (EÚ) 2019/1793 opraviť podpoložku TARIC pri číselnom znaku KN ex 1211 90 86 v zápise týkajúcom sa centely ázijskej (Centella asiatica) zo Srí Lanky.
(24)
Svätojánsky chlieb (karob), semená karobu, neolúpané, nedrvené ani nemleté, a slizy a zahusťovadlá, tiež modifikované, získané zo svätojánskeho chleba alebo semien karobu z Maroka, podliehajú od januára 2022 zvýšenej miere úradných kontrol z dôvodu rizika kontaminácie etylénoxidom.
Z úradných kontrol uvedených komodít vykonaných členskými štátmi vyplýva, že príslušné požiadavky stanovené v právnych predpisoch Únie sa dodržiavajú.
Preto už nie je opodstatnená zvýšená miera úradných kontrol uvedených komodít a ich zápis v prílohe I k vykonávaciemu nariadeniu (EÚ) 2019/1793 by sa mal vypustiť.
(25)
Plody podzemnice olejnej a produkty vyrobené z podzemnice olejnej z Madagaskaru podliehajú od apríla 2016 zvýšenej miere úradných kontrol z dôvodu rizika kontaminácie aflatoxínmi.
Uvedené komodity sa už viac ako tri roky do Únie nedovážajú.
Príslušný zápis v prílohe I k vykonávaciemu nariadeniu (EÚ) 2019/1793 by sa preto mal vypustiť.
(26)
Pokiaľ ide o zásielky vigny čínskej (Vigna unguiculata) z Madagaskaru, údaje v oznámeniach zasielaných prostredníctvom systému RASFF, ako aj informácie týkajúce sa úradných kontrol vykonaných členskými štátmi poukazujú na vznik nových rizík pre zdravie ľudí z dôvodu možnej kontaminácie rezíduami pesticídov.
Preto treba vyžadovať zvýšenú mieru úradných kontrol pri vstupe uvedenej komodity z Madagaskaru.
Táto komodita by sa preto mala zaradiť do prílohy I k vykonávaciemu nariadeniu (EÚ) 2019/1793 s frekvenciou identifikačných a fyzických kontrol stanovenou na 10 % zásielok vstupujúcich do Únie.
(27)
Rajčiakový kečup a ostatné rajčiakové omáčky z Mexika podliehajú od januára 2022 zvýšenej miere úradných kontrol z dôvodu rizika kontaminácie etylénoxidom.
Z úradných kontrol uvedených komodít vykonaných členskými štátmi vyplýva, že príslušné požiadavky stanovené v právnych predpisoch Únie sa dodržiavajú.
Preto už nie je opodstatnená zvýšená miera úradných kontrol uvedených komodít a ich zápis v prílohe I k vykonávaciemu nariadeniu (EÚ) 2019/1793 by sa mal vypustiť.